**ΕΝΟΤΗΤΑ 1η**

**ΡΑΨΩΔΙΑ α**

**ΠΡΟΟΙΜΙΟ (1-25)**

**ΘΕΜΑΤΑ:**

1. Η επίκληση στη Μούσα

2. Ο άνδρας ο πολύτροπος

3. Βασικό χαρακτηριστικό: ο πορθητής της Τροίας

4. Terminum post quem/ η αφετηρία της ιστορίας: *αφού πάτησε της Τροίας το κάστρο.*

5. Ο σκοπός του ήρωα: ο γυρισμός στην πατρίδα του ίδιου και των συντρόφων του.

6. Ο χαμός των συντρόφων λόγω της ασέβειάς τους.

7. Η διαφοροποιημένη τύχη του ήρωα από των άλλων νικητών του τρωικού πολέμου.

8. Η αφηγηματική τεχνική in medias res (από τη μέση της ιστορίας, όχι από την αρχή).

9. Το εμπόδιο της Καλυψώς.

10. Οι θεοί αποφασίζουν το τέλος των βασάνων του ήρωα.

**ΑΝΑΛΥΤΙΚΑ ΓΙΑ ΤΟ ΠΡΟΟΙΜΙΟ** (στίχοι 1 – 25)

**Προοίμιο** ( προ+ οίμος= δρόμος, μονοπάτι, → πορεία αφήγησης)

**Το προοίμιο ήταν αναγκαίο λόγω της προφορικής αφήγησης.** Από αυτό, οι ακροατές πληροφορούνταν το θέμα του έπους που θα ακολουθούσε, το περιεχόμενό του (σε γενικές γραμμές) και το πώς επέλεγε ο αοιδός να παρουσιάσει τη γνωστή σε όλους ιστορία.

Το **προοίμιο του ποιητή.**

**Στίχος 1:** *Μοῦσα*: Ο ποιητής επικαλείται τη βοήθεια της Μούσας **(επίκληση**) Καλλιόπης προκειμένου να τραγουδήσει το έπος του. Έτσι, ταπεινά, θέτει τον εαυτό του και το ταλέντο του κάτω από τη θεϊκή δύναμη και σκέπη. Δίχως τη συνδρομή της θεάς, μόνος ένας άνθρωπος, δεν θα μπορούσε να τα καταφέρει. Η σχέση μεταξύ του ποιητή και της Μούσας είναι άρρηκτη και ιερή. Διαφορετικά δεν υπάρχει η επική ποίηση.

**Στίχος 1:** *Τον άνδρα*: Η πρώτη αναφορά στον ήρωα γίνεται αμέσως αλλά αυτός δεν κατονομάζεται. Αυτό δείχνει ότι όλο το ακροατήριο γνώριζε πολύ καλά περί ποίου γινόταν λόγος.

Τα ομηρικά επίθετα που αναφέρονταν στον Οδυσσέα ήταν - μεταξύ άλλων - τα εξής: στίχος 1: *πολύτροπος* / **πολυμήχανος (το βασικότερο γνώρισμα του ήρωα)**, στίχος 2: πολύπλαγκτος / **πολυπλάνητος, κοσμογυρισμένος**, στίχος 3: πτολίπορθος / **πορθητής, κατακτητής πόλεων**, στίχος 4: πολύιδρις / **πολύμαθος, πολύπειρος**, στίχος 5: πολύτλας, πολυτλήμων / **καρτερικός, πολύπαθος**.

**Στίχος 2**: *αφού της Τροίας πάτησε το κάστρο*: Η ιστορία που θα ακουστεί ξεκινά από την άλωση της Τροίας από τους Αχαιούς.

**Στίχος 3:** *πάτησε:* Η χρήση του ενικού αριθμού υποδηλώνει τον πρωταγωνιστικό ρόλο του άνδρα (Οδυσσέα) στην τελική κατάκτηση της Τροίας.

Διασκελισμός: Προσέχουμε ότι, αν και οι στίχοι ακολουθούν πιστά το μετρικό κανόνα, το νόημα ολοκληρώνεται συχνά σε δεύτερο στίχο και, μάλιστα, με έμφαση. Π.χ.: στίχοι 6-7 «*σηκώνοντας το βάρος για τη δική του τη ζωή και των συντρόφων του τον γυρισμό».*

**Στίχοι 6-8**: Ο Οδυσσέας ήταν **φιλέταιρος** αρχηγός, αγαπούσε δηλαδή και νοιάζονταν τους συντρόφους-στρατιώτες του.

**Στίχοι 9-11:** Διαγράφεται ξεκάθαρα **το ήθος των συντρόφων**. Δεν έπραξαν το σωστό, δεν αντιλήφθηκαν τη σημασία των πράξεών τους, φέρθηκαν ανόητα και προκάλεσαν την οργή των θεών (**ύβρις**). Επομένως, όσα έπαθαν, τα έπαθαν από δική τους ευθύνη. Τιμωρήθηκαν για τις απρέπειές τους. Ο ποιητής δίνει εξαρχής **την ηθική αρχή** που διέπει όλο το έπος **: όποιος υπερβαίνει τα όριά του προσβάλλοντας τους θεούς (ή τους ανθρώπους) τιμωρείται. Ευθύνεται, άρα, ο άνθρωπος για τις συμφορές που τον βρίσκουν.**

**Στίχοι 12 -14**: Ο ποιητής υποτίθεται ότι επικοινωνεί με την Μούσα. Της ζητά (**δέηση**) να πάρει τον λόγο και εκείνη το πράττει διά του στόματός του.

Το **προοίμιο**, **της Μούσας** (στ. 14 και εξής)

**Στίχοι 17-19**: **Η πρώτη εικόνα του ήρωα προκαλεί τη συμπάθεια του ακροατή.** Τον πρωτοσυναντάμε να αντιμετωπίζει ένα ανυπέρβλητο εμπόδιο και να υποφέρει για αυτό. Έτσι ο ποιητής, χάρη στην επιλογή του να ξεκινήσει τη διήγηση από τη συγκεκριμένη σκηνή και όχι από την αρχή της ιστορίας (τεχνική in medias res), εξασφαλίζει το ενδιαφέρον των ακροατών.

Η Μούσα, στο δικό της προοίμιο, ορίζει το πλαίσιο μέσα στο οποίο θα ξεκινήσει η αφήγηση της ιστορίας:

• τη χρονική αφετηρία (το δέκατο χρόνο της προσπάθειας του Οδυσσέα να γυρίσει στην πατρίδα του),

• τον τόπο (βρίσκεται αποκλεισμένος στο νησί της Καλυψώς),

• τους θεούς (που αποφασίζουν τελικά το νόστο του και τον Ποσειδώνα που τον εχθρεύεται),

• τη συνέχεια της ιστορίας (αγώνες και στην Ιθάκη),

• το όνομα του ήρωα.

• Επίσης αναφέρει και άλλα βασικά πρόσωπα της ιστορίας, δίχως να τα κατονομάζει (την Πηνελόπη, τους μνηστήρες, αλλά όχι τον Τηλέμαχο).

**Αφηγηματικές τεχνικές**

1. Στους στίχους των δύο προοιμίων προβάλλουν τρεις **βασικές αντιθέσεις** :

• Ανάμεσα στο ήθος των συντρόφων και του Οδυσσέα και στην ανάλογη με αυτό τύχη τους (οι σύντροφοι θα χαθούν όλοι, ενώ εκείνος θα τα καταφέρει τελικά).

• Ανάμεσα στον επί πολλά χρόνια περιπλανώμενο Οδυσσέα και τους άλλους Αχαιούς, που επέστρεψαν σύντομα στις πατρίδες τους μετά τον τρωικό πόλεμο.

• Ανάμεσα στους θεούς που συμπαθούν τον ήρωα και στον Ποσειδώνα που τον εχθρεύεται σφόδρα.

1. **Η αφηγηματική τεχνική in medias res** , κατά την οποία η ιστορία αρχίζει από τη μέση, με την έννοια ότι επιλέγεται ως αρχή του έργου το κρισιμότερο σημείο της πλοκής του και τα προηγούμενα γεγονότα εντάσσονται στην πορεία με αναδρομές στο παρελθόν.
2. Εντοπίζεται πλήθος εξαιρετικών **μεταφορών** που χρωματίζουν σημασιολογικά τη γλώσσα, π.χ.: *πάτησε το κάστρο, σηκώνοντας το βάρος, αυτός τους άρπαξε του γυρισμού τη μέρα*, κρεμούσε το θυμό του κ.λπ.
3. **Ο κύκλος** :(Μούσα – θεά)

Επιμέλεια: Τοκαλάκη Φυλλιώ